Йохан Волфганг Гьоте
Божественото

Превод от немски: Димитър Стоевски, —

chitanka.info

Бъди благороден,

добър, отзивчив,

защото едничко

това те отделя

от всичките знайни

създания земни.

Хвала на незнайните

създания висши —

догадка за нас!

Ти с пример учи ни

да вярваме в тях!

Природата с усет

не е сподобена

и слънцето свети

над зли и добри;

луната, звездите

огряват еднакво

злодей и светец.

Порои и вихри,

градушка и гръм

стремително с громол

в простора се носят

и пътем застигат

и тоя, и оня.

Тъй орис честита

сред людете броди

и ту на отрока

невинните къдри,

ту старчески череп

виновен докосва.

По вечни, железни,

велики закони

затваряме всички

на дните си земни

кръга начертан.

Човекът постига

дела невъзможни:

че той отличава,

отбира и съди

и може във трайност

мига да превърне.

Той само всевластно

доброто отплаща

и злото наказва;

лекува, спасява

и всичко безредно

изгодно сплотява.

Безсмъртните ние

почитаме, сякаш

са люде, които

творят величаво,

каквото човекът

създава невзрачно.

Бъди благороден,

добър, отзивчив!

Твори неуморно

за полза и правда,

бъди образец на

незнайните сили!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.